ตลาดหุ้นเอเชียทะยานเช้านี้ ขานรับน้ำมันดีด, ECB ส่งสัญญาณกระตุ้นเศรษฐกิจ
ตลาดหุ้นเอเชียทะยานขึ้นในเช้าวันนี้ โดยได้รับแรงหนุนจากการดีดตัวขึ้นของราคาน้ำมัน รวมถึงการที่ธนาคารกลางยุโรป (ECB) ส่งสัญญาณผ่อนคลายนโยบายการเงินเพิ่มเติม
22 ม.ค. 2559

ผู้สื่อข่าวรายงานว่า ตลาดหุ้นเอเชียทะยานขึ้นในเช้าวันนี้ โดยได้รับแรงหนุนจากการดีดตัวขึ้นของราคาน้ำมัน รวมถึงการที่ธนาคารกลางยุโรป (ECB) ส่งสัญญาณผ่อนคลายนโยบายการเงินเพิ่มเติม
โดยดัชนี MSCI Asia Pacific เพิ่มขึ้น 1.6% สู่ระดับ 116.33 จุด เมื่อเวลาประมาณ 9.15 น.ตามเวลาโตเกียว
ขณะที่ ดัชนี NIKKEI 225 ตลาดหุ้นญี่ปุ่นเปิดวันนี้ที่ 16,336.72 จุด เพิ่มขึ้น 319.46 จุด, ดัชนี SSE Composite ตลาดหุ้นจีนเปิดวันนี้ที่ 2,911.11 จุด เพิ่มขึ้น 30.63 จุด, ดัชนี HSI ตลาดหุ้นฮ่องกงเปิดวันนี้ที่ 19,000.79 จุด เพิ่มขึ้น 458.64 จุด, ดัชนี TAIEX ตลาดหุ้นไต้หวันเปิดวันนี้ที่ 7,729.01 จุด เพิ่มขึ้น 65.00 จุด, ดัชนี KOSPI ตลาดหุ้นเกาหลีใต้เปิดวันนี้ที่ 1,860.30 จุด เพิ่มขึ้น 19.77 จุด, ดัชนี FTSE STI ตลาดหุ้นสิงคโปร์เปิดวันนี้ที่ 2,578.99 จุด เพิ่มขึ้น 46.29 จุด, ดัชนี FBMKLCI ตลาดหุ้นมาเลเซียเปิดวันนี้ที่ 1,609.40 จุด เพิ่มขึ้น 8.48 จุด
ทั้งนี้ ตลาดได้รับแรงหนุนจากการดีดตัวขึ้นของราคาน้ำมัน โดยสัญญาน้ำมันดิบ WTI ส่งมอบเดือนมี.ค.พุ่งขึ้น 1.18 ดอลลาร์ สู่ระดับ 29.53 ดอลลาร์/บาร์เรลเมื่อคืนนี้ เนื่องจากนักลงทุนเข้ามาช้อนซื้อเก็งกำไรหลังจากสัญญาน้ำมันดิบร่วงลงอย่างหนักในช่วงก่อนหน้านี้
ขณะเดียวกัน นายมาริโอ ดรากี ประธาน ECB เปิดเผยในการแถลงข่าวเมื่อวานนี้ว่า ECB จะทำการทบทวนนโยบายการเงินในการประชุมครั้งหน้าในเดือนมี.ค. โดยถ้อยแถลงของนายดรากีเป็นการส่งสัญญาณว่า ECB อาจผ่อนคลายนโยบายมากขึ้น และมีมาตรการกระตุ้นเศรษฐกิจในเดือนมี.ค.
 